Departement se ywer met afsetting van boere ‘skokkend’(Argieffoto) Die DA sê ŉ hele aantal boere het hom genader om hulp omdat die departement van landbou, grondhervorming en landelike ontwikkeling hulle glo van hul plase wil afskop. Dít nadat die party onlangs sterk standpunt ingeneem het teen die onwettige uitsetting van Ivan Cloete, ŉ bruin Wes-Kaapse boer, wat van die plaas Colenso naby Darling in die Wes-Kaap afgesit is. Die departement het die plaas Colenso amptelik aan Cloete toegeken, maar dieselfde stuk grond daarna aan ŉ MK-veteraan gegee. Die nuwe begunstigde het glo noue politieke bande en is reeds ŉ suksesvolle sakeman. Cloete is beveel om die plaas te ontruim. Annette Steyn, die DA se woordvoerder oor landbou, sê die party het elkeen van die geraakte boere wat om hulp gevra het, aangeraai om nie hul plase te ontruim nie en soos voorheen met hul boerderybedrywighede voort te gaan. Sy sê minister Thoko Didiza skuld die boere antwoorde op verskeie vrae. Steyn sê Didiza moet verduidelik waarom sy versuim het om ŉ moratorium op die uitsettings te plaas hangende ŉ ondersoek na die redes waarom die afsettings in die eerste plek gedoen word. Didiza moet ook verduidelik waarom afsettingsbevele gemaak is teen produktiewe boere waar geen alternatiewe hervestiging beskikbaar is nie, asook hoekom plase wat reeds gebruik word aan nuwe grondaansoekers toegeken word, pleks van staatsgrond wat ongebruik lê. “Didiza kan nie langer anderpad kyk terwyl afvallige amptenare in haar departement landwyd chaos veroorsaak met skandelike afsettingsbevele nie. “Dit is hoog tyd dat sy ŉ einde maak aan die chaos en boere beskerm teen ŉ plunderende bende amptenare wat hul magte oorskry. Die DA vra vir ŉ onmiddellike moratorium op plaasuitsettings.” Steyn sê die probleem met boere wat onbillik geteiken word, is so wydverspreid dat sy vroeër vandeesmaand tydens ŉ oorsigbesoek aan Kokstad vier boere ontmoet het wat in verskillende fases is om van hul grond afgesit te word. “Vir ŉ departement wat die plig het om die groei van die landbousektor en die volhoubaarheid van werksgeleenthede te verseker, is die ywer waarmee hy bereid is om produktiewe plase te verwoes, skokkend.” Sy sê in Mpumalanga hang die swaard van afsetting steeds oor ŉ groep suksesvolle swart opkomende boere se koppe, selfs nadat hulle voorleggings aan die minister gedoen het. “Die DA werk saam met hierdie boere en ons het bewyse van die genadelose toutrekkery waaraan hulle deur korrupte amptenare onderwerp word.” Steyn sê Vuyani Zigana, ŉ boer van Kokstad wat van die Nooitgedact-plaas afgeskop is, se situasie is reeds in Junie verlede jaar onder die minister se aandag gebring. Didiza het daarna opdrag gegee dat ŉ ondersoek na die afsetting gedoen word. “Ten spyte van die uitkoms van die departement se verslag wat amptenare van die departement by Zigana se onregverdige behandeling betrek, word hy steeds geteister,” sê Steyn. “Die aanbevelings in die verslag word steeds blatant verontagsaam en dit lyk of die prioriteit is om Zigana ten alle koste van sy grond te verjaag.” Steyn sê pleks daarvan om hom te treiter, moet die departement die aanbevelings in die verslag in werking stel en tugstappe doen teen amptenare wat betrek is in die onvanpaste optrede in die toekenning van die Nooitgedacht-plaas. “Zigana kan nie geviktimiseer word vir die departement se eie onbevoegdheid en versuim om by sy eie administratiewe prosesse te hou nie.”